Na temelju članka 35. stavka 1. točke 2. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 i 123/17), članka 37. Zakona o prekršajima protiv javnog reda i mira ("Narodne novine" broj 5/90, 47/90 i 29/94), članka 2. stavka 2. i članka 33. Prekršajnog zakona ("Narodne novine" broj 107/07, 39/13, 157/13, 110/15, 70/17 i 118/18) i članka 30. Statuta Općine Privlaka („Službeni glasnik Zadarske županije“ broj 05/18) Općinsko vijeće Općine Privlaka na 26. sjednici održanoj dana 10. prosinca 2019.godine donijelo je

# ODLUKU O JAVNOM REDU I MIRU

Članak 1.

Ovom Odlukom se, u skladu sa Zakonom, običajnim pravom i javnim moralom, utvrđuju:

• prekršaji protiv javnog reda i mira, koji nisu odgovarajuće navedeni u Zakonu

• mjere u svrhu održavanja javnog reda i mira na području Općine Privlaka (u daljnjem tekstu: Općina)

• nadzor i kaznene mjere, a s ciljem da se omoguće što povoljniji uvjeti za život i rad građana.

Članak 2.

Prekršaji protiv javnog reda i mira su djela kojima se na nedopušten način remeti mir, rad ili normalan način života građana, ometa kretanje na ulicama i drugim javnim mjestima ili ometa ostvarivanje prava i dužnosti građana, vrijeđa moral, ometa vršenje zakonitih mjera državnih tijela i službenih osoba, ugrožava opća sigurnost ljudi i imovine ili se na drugi način narušava javni red i mir građana.

Članak 3.

Prekršajima protiv javnog reda određuju se sljedeće nedopuštene radnje na javnim mjestima:

• na javnim površinama:

1. boravak bez kupaćeg kostima (nudizam) izvan plaža koje su određene kao nudističke plaže,

2. prodaja, dijeljenje promidžbenih materijala i prodaja raznih proizvoda bez odobrenja nadležnog tijela,

3. vršenje nužde,

4. prosjačenje,

5. ležanje i spavanje po klupama, ogradnim zidovima, u vozilima, na travnjacima, u parkovima i drugim javnim mjestima,

6. ispijanje alkoholnih i bezalkoholnih pića ispred trgovina i na drugim javnim površinama, osim u vrijeme održavanja javnih manifestacija i pučkih zabava,

7. korištenje pirotehničkih i drugih sredstava, kojima se može ugroziti sigurnost ljudi i imovine, bez odobrenja nadležnog tijela,

8. sport i igra na površinama, koje nisu za tu svrhu namijenjene,

9. kampiranje.

• ostalo:

1. ometanje, omalovažavanje i vrijeđanje službene osobe u nadzoru provođenja ove Odluke i Odluke o komunalnom redu

2. ulaženje u službene prostorije, te one u kojima se obavlja djelatnost, u kupaćem kostimu, osim kada su iste smještene na plaži i istovremeno predstavljaju sastavni dio plažne ponude.

Članak 4.

(1) Građani, pravna osoba, fizička osoba obrtnik i osoba koja obavlja drugu samostalnu djelatnost, dužni su obavljati svoje svakodnevne poslove i izvoditi radove bez prekomjerne buke i bez uznemiravanja ostalih građana.

(2) U smislu stavka 1. ovoga članka, zabranjeno je narušavati mir bukom nastalom:

• izvođenjem građevinskih, obrtničkih, instalacijskih radova, upotrebom građevinskih strojeva teškom mehanizacijom koja stvara veliku buku, u razdoblju privremene zabrane izvođenja radova, u vremenu od 00:00 do 24:00 sata,

• izvođenjem unutarnjih, obrtničkih, instalacijskih i sl. radova upotrebom alata (čekići, bušilice, brusilice i sl.); pjevanjem, sviranjem, vikom, upotrebom razglasnih uređaja i sličnog, dnevno u vremenu od 22:00 do 08:00 sati i od 14:00 do 17:00 sati.

(3) Odredba ovoga članka ne primjenjuju se na žurne i interventne radove koji se moraju izvesti na komunalnoj infrastrukturi i elektroenergetskim objektima i uređajima, u svrhu saniranja oštećenja i održavanja objekata, a za što je potrebno ishoditi odobrenje Općinskog načelnika.

Članak 5.

(1) U razdoblju kada je to dozvoljeno odnosnim općinskim aktom, građevinske radove i građenje svih vrsta građevina, dozvoljava se dnevno izvoditi u vremenu od 08:00 do 22:00 sata.

(2) Odredba stavka 1. ovoga članka ne primjenjuju se na žurne i interventne radove koji se moraju izvesti na komunalnoj infrastrukturi i elektroenergetskim objektima i uređajima, u svrhu saniranja oštećenja i održavanja objekata, a za što je potrebno ishoditi odobrenje Općinskog načelnika.

Članak 6.

Nadzor nad provođenjem ove Odluke obavlja nadležna policijska postaja i komunalni redar Općine, svaki u okviru svojih nadležnosti.

Članak 7.

Komunalni redar može poduzimati odgovarajuće mjere utvrđene ovom Odlukom zajedno s nadležnim državnim i drugim tijelima, odnosno zaštitarskim tvrtkama, odnosno građanima, koji prijave kršenje javnog reda i mira.

Članak 8.

U obavljanju nadzora ove Odluke komunalni redar ovlašten je:

1. izdati usmeni nalog fizičkim i pravnim osobama kojim se nalaže radnja u svrhu održavanja javnog reda i mira,

2. rješenjem narediti fizičkim i pravnim osobama radnje u svrhu održavanja javnog reda i mira,

3. naplatiti mandatnu novčanu kaznu od počinitelja prekršaja na licu mjesta,

4. predložiti izdavanje obaveznog prekršajnog naloga,

5. predložiti pokretanje prekršajnog postupka.

Članak 9.

Postupak prilikom provođenja mjera u slučaju remećenja javnog reda i mira utvrđenog ovom odlukom:

1. po uočenom prekršaju komunalni redar će usmeno upozoriti prekršitelja,

2. ako prekršitelj nastavi ili ponovi prekršaj, komunalni redar će mu naplatiti kaznu uz izdavanje potvrde o naplaćenoj kazni,

3. ako prekršitelj odbije platiti kaznu, komunalni redar će predložiti izdavanje obaveznog prekršajnog naloga, odnosno pokretanje prekršajnog postupka.

Članak 10.

(1) Komunalni redar može postupati i po pisanoj prijavi fizičke i pravne osobe o remećenju javnog reda i mira opisanom ovom Odlukom.

(2) Prijava iz prethodnog stavka mora sadržavati vrijeme i mjesto počinjenja prekršaja, naznaku prekršaja, ime, prezime i adresu počinitelja, te podatke o podnositelju prijave - ime, prezime, adresa, s izjavom o pristanku na svjedočenje u slučaju postupka ispred prekršajnog suda.

(3) Fizička i pravna osoba dužna je komunalnom redaru omogućiti nesmetano obavljanje nadzora, a osobito pristup do prostorija objekta, naprava i uređaja, te pružiti druga potrebna obavještenja o predmetu uredovanja.

(4) Ako komunalni redar naiđe na otpor prilikom obavljanja svoje dužnosti, može zatražiti pomoć nadležne policijske postaje.

Članak 11.

(1) Novčanom kaznom od 5.000,00 kuna kaznit će se pravna osoba:

• za prekršaje na javnim površinama iz članka 3. točke 2. i 7. ove Odluke

• za prekršaje kojima se narušava javni mir radnjama iz članka 4. stavak 2. ove Odluke.

(2) Za prekršaje iz stavka 1. ovoga članka novčanom kaznom od 3.000,00 kuna kaznit će se fizička osoba obrtnik i osoba koja obavlja drugu samostalnu djelatnost.

(3) Za prekršaje iz stavka 1. ovoga članka novčanom kaznom od 1.000,00 kn kaznit će se odgovorna osoba u pravnoj osobi.

(4) Novčanom kaznom od 1.000,00 kuna kaznit će se za fizička osoba koja počini prekršaje iz članka 3. ove Odluke.

(5) Komunalni redar ovlašten je na mjestu izvršenja prekršaja fizičkim osobama naplatiti novčanu kaznu za prekršaje iz ovoga članka u iznosu do 1.000,00 kuna.

Članak 12.

Odredbe ove Odluka ne odnosi se na kulturno - umjetnička događanja u okviru planiranih programa u organizaciji Turističke zajednice i Općine, ali i drugih osoba, koje su ishodile prethodno odobrenje Općinskog načelnika.

Članak 13.

Ova Odluka stupa na snagu osmog dana od dana objave u „Službenom glasniku Zadarske županije”.

Općinsko vijeće

Predsjednik

Nikica Begonja

KLASA: 210-01/19-01/01

URBROJ: 2198/28-01-19-1